РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 број: 06-2/465-14

25. децембар 2014. године

Б е о г р а д

З А П И С Н И К

19. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 22. ДЕЦЕМБРА 2014. ГОДИНЕ

Седница је почела у 08,10 часова.

Седницом је председавала Весна Марјановић, председница Одбора.

Седници су присуствовали: Љиљана Несторовић, Срђан Драгојевић, Александар Југовић, Саша Мирковић, Милан Стевановић, Владимир Ђукановић, Ненад Милосављевић, Милорад Цветановић, Небојша Татомир, Сања Николић, Бранка Каравидић, чланови Одбора.

Седници је присуствовао Милован Дрецун (Милена Турк), заменик члана Одбора.

Седници нису присуствовали чланови Одбора: Мирјана Андрић, Душица Стојковић, Александра Јерков и Мира Петровић.

Седници је присуствовала Ела Ки Симић, саветник у Министарству финансија.

На предлог председнице Одбора, усвојен је следећи:

Д н е в н и р е д

1. **Разматрање Предлога закона о буџету Републике Србије за 2015. годину – раздео 27;**
2. **Одлучивање о организовању јавног слушања о Нацрту закона о изменама и допунама Закона о култури;**
3. **Разно.**

Приликом усвајања Дневног реда, Саша Мирковић је упутио примедбу да седници Одбора за културу и информисање не присуствује ни један представник Министарства културе и информисања.

Предлог Саше Мирковића био је да се седница одложи, како би се у међувремену обезбедило присуство представника Министарства културе и информисања на седници Одбора.

Владимир Ђукановић се сложио са предлогом Саше Мирковића и истакао да је неопходно обезбедити присуство неког од представника Министарства културе и информисања.

О овом предлогу се није гласало јер је установљено да није могуће у потребном временском року обезбедити долазак представника Министарства културе и информисања (седница Одбора за финансије, републички буџет и контролу трошења јавних средстава је сазвана за 8,30 часова, где треба да се разматрају Извештаји надлежних одбора), како би након евентуалне паузе учествовао у раду.

Прва тачка дневног реда: **1. Разматрање Предлога закона о буџету Републике Србије за 2015. годину – раздео 27.**

 Уводне напомене поводом ове тачке дневног рада изнела је Ела Ки Симић, представник Министарства финансија. На самом почетку свог излагања, истакла је чињеницу да је унапређена програмска структура Предлога закона о буџету Републике Србије за 2015. годину – раздео 27 у односу на 2014. годину. По први пут је Министарство културе и информисања свој Предлог буџета исказало на програмски начин. Јасно су дефинисани циљеви Министарства културе и информисања и индикатори, у циљу што бољег праћења остварених резултата. Приликом израде Предлога закона о буџету Републике Србије за 2015. годину – раздео 27, као оквир су послужиле смернице и упуства Министарства финансија.

Весна Марјановићје поставила питање колико је учешће Министарства културе и информисања у односу на укупни буџет и који је појединачни однос средстава опредељених за културу и средстава опредељених за информисање. Поставила је и питање представнику Министарства финансија, да ли зна зашто су у Предлогу закона о буџету Републике Србије за 2015. годину – раздео 27, а у оквиру програма: 1204 - Систем јавног информисања за 2015. повећана средства у износу 210.520.000 динара, ако се зна да су ове године износила 40.000.000 динара.

 Срђан Драгојевић је упознао чланове Одбора са ситуацијом у Филмском центру Србије, као и чињеницом да је Филмски центар расписао конкурс за филм о Великом рату. Он је истакао да није добро што је тек у децембру расписан конкурс, иако је новац добијен још у августу и да такви поступци изазивају сумњу у реализацију пројекта. Изнео је своје мишљење да новац добијен за конкурс треба вратити у буџет Републике Србије, како конкурси у децембру месецу не би изазивали сумњу.

Милован Дрецун је поставио питање колика су средства за јавне сервисе у Предлогу закона о буџету Републике Србије за 2015. годину, у односу на 2014. годину.

Владимир Ђукановић је констатовао да су ове године издвојена већа средства за функционисање јавних сервиса и упитао у које конкретно пројекте је Министарство културе и информисања усмерило буџетска средства за 2015. годину, као и колико ће наредне 2015. године износити приходи од ауторских права и наплате фонограма.

МиланСтевановић је изразио жељу да Одбор констатује да на седници није било представника Министарства културе и информисања.

Ела Ки Симић, представник Министарства финансија, одговарајући на постављена питања, рекла је, да учешће Министарста културе и информисања у укупном буџету Републике Србије износи 2,18%, а да је буџет Министарства без субвенција за јавне сервисе и остала јавна предузећа 1.04%. Планирана средства у Предлогу буџета за 2015. годину износе 8.700.000.000 динара у односу на планирани износ од 8.400.000.000 динара у Ребалансу буџета за 2014. годину. Када је реч о капиталним пројектима, највећи део средстава Министарства културе и информисања је усмерен на обнову и реконструкцију Музеја савремене уметности и Народног музеја Србије. Отварање Музеја савремене уметности планирано је за месец октобар 2015. године а Народног музеја Србије за 2016. годину.

 Весна Марјановићје у наставку седницеОдбора предложила да због ограниченог времена, секретар Одбора поново позове представнике Министарства културе и информисања на нову седницу, која би се одржала у наредним данима и на којој би чланови Одбора за културу и информисање разговарали о Предлогу буџета за 2015. годину. Она је такође указала да Одбор може, али и не мора да се изјасни о Предлогу буџета за 2015. годину. Као своје мишљење изнела је идеју да се констатује да је Одбор за културу и информисање разматрао Предлог буџета за 2015. годину, али без усвајања.

 Милан Стевановић се интересовао које су консеквенце уколико се не усвоји Предлог закона о буџету Републике Србије за 2015. годину – раздео 27 и да ли би нова седница Одбора за културу и информисање имала правног утицаја или би она била одржана у својству додатног информисања и припреме будућих амандмана.

 Весна Марјановићје одговарајући на питање, истакла да би нова седница Одбора била само формална и још једном поновила чињеницу да има одбора који су одлучили да не разматрају Предлог закона о буџету Републике Србије за 2015. годину – раздео за који је њихов одбор надлежан. Нагласила је да постоји могућност да се Одбор не изјасни да ли подржава овај Предлог буџета. Такође, подсетила је све присутне чланове, да је Одбор разматрао и прихватио Ребаланс буџета за 2014. годину, без присуства представника Министарства културе и информисања. Истакла је да и приликом разматрања овог Предлога закона о буџету постоји иста могућност, али и да постоји опција да се само констатује да је Предлог буџета за 2015. годину разматран, без усвајања истог. Још једном је истакла своје мишљење, да без обзира на донету одлуку, треба организовати нову седницу Одбора са идентичном тачком дневног реда, којој би присуствовали и представници Министарства културе и информисања.

Љиљана Несторовић је истакла да није у реду изјашњавати се по питању Предлога буџета за 2015.годину, а да притом није присутан ни један представник Министарства културе и информисања. Она је нагласила да је недовољно издвајање од 1.04% буџета за културу и да је тим средствима немогуће спровести адекватну позитивну стратегију усмеравања омладине и њихове енергије. Са овако малим буџетским издавањима, истакла је сумњу, да је могуће постићи значајније резултате и још једном поновила да сматра да су буџетска издавања за културу изузетно ниска. Поставила је питање да ли се пленарно заседање на било који начин „кочи“ неусвајањем Предлога буџета за 2015. годину на седници Одбора.

 Весна Марјановићје одговорила да правно посматрано, таква једна одлука не би ни на који начин успорила или онемогућила пленарно заседање.

Владимир Ђукановић је истакао свој став, да без обзира што нема представника Министарства културе и информисања, Одбор треба да разматра Предлог буџета за 2015.годину – раздео 27 и да о томе Одбору за финансије, републички буџет и контролу трошења јавних средстава достави Ивештај. Изнео је своје мишљење, да Одбор треба да подржи Предлог буџета за 2015. годину – раздео 27.

 Након завршене дискусије, **Одбор је** већином гласова (8 за, 4 против, 1 уздржан), **одлучио** да предложи Одбору за финансије, републички буџет и контролу трошења јавних средстава **да прихвати Предлог закона о буџету Републике Србије за 2015. годину – раздео 27 Министарство за културу и информисање**.

 За известиоца Одбора на седници Одбора за финансије, републички буџет и контролу трошења јавних средстава, одређен је Александар Југовић, заменик председника Одбора.

Друга тачка дневног реда: **Одлучивање о организовању јавног слушања о Нацрту закона о изменама и допунама Закона о култури.**

Поводом ове тачке дневног реда, Весна Марјановић, председница Одбора, информисала је присутне чланове о динамици рада Министарства културе и информисања на новом Нацрту закона о изменама и допунама Закона о култури. Навела је и да је на 18. седници Одбора за културу и информисање било више речи о планираном јавном слушању. Информисала је чланове Одбора да је упознала представнике Министарства са овом иницијативом и да се консултовала са представницима Министарства културе и информисања у вези са реализацијом јавног слушања. На основу сугестија представника Министарства, предложила да се јавно слушање на тему „Нацрт закона о изменама и допунама Закона о култури“ одржи 29. децембра 2014. године. Нагласила је да ће у случају да се јавно слушање поклопи са даном за гласање у пленуму о Предлогу закона о буџету Републике Србије за 2015. годину, јавно слушање бити одложено за 1 дан, односно за 30.12.2015. године. Предложила је да поред представника Министарства културе и информисања, треба на јавно слушање позвати и представнике Националниог савета за културу, представнике свих институција и установа културе, уметничких удружења, универзитета, Завода за проучавање културног развитка, уметнике и друге културне раднике.

Владимир Ђукановић је сугерисао да на планирано јавно слушање буду позвани сви релевантни представници културних институција у Србији, као и њихови директори. Неопходно је омогућити свим учесницима планираног јавног слушања да изнесу своје мишљење и да управо они буду носиоци дискусије.

Весна Марјановић се сложила да је неопходно да буду позвани директори културних институција и потврдила да ће сви они добити позив да присуствују овом јавном слушању. Председница Одбора је позвала све присутне да своје предлоге учесника доставе у писаној форми Сањи Пецељ, секретару Одбора, на „e-mail“ адресу.

Срђан Драгојевић је изразио велико задовољство што је предлог за одржавање јавног слушања на предложену тему усаглашен са представницима Министарства културе и информисања. Он је изразио наду да ће ово јавно слушање протећи у бољој атмосфери од претходне јавне расправе која је одржана у Народној библиотеци Србије.

Након завршене дискусије, **Одбор** за културу и информисање Народне скупштине **je**, у складу са чланом 83. и 84. Пословника Народне скупштине, једногласно одлучио да 29. децембра 2015. године организује јавно слушање на тему: „Нацрт закона о изменама и допунама Закона о култури“. На јавно слушање ће, поред народних посланика, бити позвани представници Министарства културе и информисања, Националниог савета за културу, представници институција и установа културе, уметничких удружења, универзитета, уметници и други културни радници.

Трећа тачка дневног реда: **Разно.**

Милорад Цветановић је обавестио све присутне о информацији која се појавила у медијима о непостојању цензуре у медијима и подсетио чланове Одбора о изјави Себастијана Курца, министра спољних послова Републике Аустрије, да 2015. година треба да буде година зближавања културе Републике Аустрије и Републике Србије и да је неопходно да треба учинити све да се та изјава и реализује и оствари у пракси. Милорад Цветановић је истакао, да је потребно да Одбор за културу и информисање дискутује на ову тему и иницира зближавање култура ове две земље. Изразио је жељу да се на некој од наредних седница Одбора, чланови позабаве овом темом и да подрже предлог Себастијана Курца, а да сам Одбор за културу и информисање Народне скупштине Републике Србије упути иницијативу аустријском одбору који се бави културом и информисањем, како би се ова идеја реализовала и заживела. Нагласио је да Република Србија не сме да занемари једну овакву иницијативу званичника Републике Аустрије, посебно што се ради о пријатељској земљи, са многобројном српском дијаспором. Он је напоменуо да без обзира на све финансијске проблеме, Одбор треба иницира ову сарадњу а начин реализације ове сарадње треба накнадно одредити.

Весна Марјановићје подржала овај предлог и истакла да је разговарала са амбасадорима Републике Аустрије и Савезне Републике Немачке у Србији, на тему културне сарадње ових држава. Подсетила је све присутне да је и раније било сличних иницијатива које се нису реализовале због недостатка материјалних средстава.

Милован Дрецун је истакао да је потребно упутити ову иницијативу Републици Аустрији а у каснијим разговорима наћи финансијска решења за реализацију ове значајне иницијативе.

Након завршене дискусије, на предлог Милорада Цветановића, Одбор за културу и информисање Народне скупштине Републике Србије једногласно је усвојио предлог о иницирању сусрета Одбора за културу и информисање Народне скупштине Републике Србије и Одбора за културу и информисање Републике Аустрије у аустријском парламенту и интезивирању културне сарадње две државе.

Седница је завршена у 08.55 часова.

 **СЕКРЕТАР ОДБОРА ПРЕДСЕДНИЦА ОДБОРА**

 **Сања Пецељ Весна Марјановић**